የቻይና ኩባንያ በባህር ዳር የኢኮኖሚ ዞን ሊገነባ ነው
ማክስተር ኢንተርናሽናል ግሩፕ የተባለው ግዙፉ የቻይና ኩባንያ፣ በኢትዮጵያ የመጀመርያ ነው የተባለውን ልዩ የኢኮኖሚ ዞን በባህር ዳር ለመገንባት የሚያስችለውን የመጀመርያ ደረጃ የመግባቢያ ሰነድ ከአማራ ክልል መንግሥት ጋር ተፈራረመ፡፡የክልሉ መንግሥትና ማክስተር በባህር ዳር ግራንድ ሆቴል ስምምነቱን ነሐሴ 17 ቀን 2009 ዓ.ም. በተፈራረሙበት ወቅት እንደተገለጸው፣ በዚህ የቢዝነስ ዘርፍ ለመሰማራት የተለያዩ የአፍሪካ አገሮችን ከጎበኘና ካጠና በኋላ የኢኮኖሚ ዞኑን ለመገንባት ኩባንያው ኢትዮጵያን መርጧል፡፡ ፈቃድም አግኝቷል፡፡ከኢትዮጵያም ለኢኮኖሚ ዞኑ ግንባታ የመረጠው ባህር ዳርን በተለይም የጣና ሐይቅ ዳርቻን ነው፡፡ ሌሎች ቦታዎችንም በመመልከት ፈቃድ በሚያገኝበት ቦታ ግንባታውን ለመጀመር ፈቃደኛ መሆኑ ተገልጿል፡፡ ለዚህ ግንባታ ያስፈልገኛል ብሎ የጠየቀው ቦታም 10 ሔክታር እንደሆነ ለማወቅ ተችሏል፡፡ ኩባንያው ወደዚህ ግዙፍ ፕሮጀክት ትግበራ የሚገባው በቱሪዝም ዘርፍ መሆኑን የገለጹት የኩባንያው ኃላፊዎች፣ ለቱሪዝም ዘርፍ አመቺ ናቸው የተባሉ መሠረተ ልማቶችን በማሟላት በየወሩ 20 ሺሕ ቱሪስቶችን ወደ ኢትዮጵያ ለማምጣት አቅዷል፡፡ለቱሪዝም ዘርፍ አስፈላጊ የሆኑትን አውሮፕላኖችና ሌሎች ተሽከርካሪዎችን ለመግዛትና ሆቴል ለመገንባት እንደሚንቀሳቀስም ተገልጿል፡፡ በቀጣይ ሳምንታት በዲስትሪክቶች ከፋፍሎ እሠራቸዋለሁ ያላቸው የሳይንቲፊክ፣ የባህል፣ የኢኮሎጂ፣ የኢንዱስትሪ፣ የፋይናንስ፣ የሪል ስቴት፣ የሆሊዴይ፣ የአስተዳዳርና የውጭ ግንኙነት ዘርፎችን ነው፡፡በተለየ ዲዛይን ይገነባል ተብሎ የሚጠበቀው ይኼ ግዙፍ ፕሮጀክት ለግንባታ የጠየቀውን ቦታ የክልሉ መንግሥት እያጤነው ሲሆን፣ ወደ ዋናው  ሥራ እስኪገባ ድረስ ግን ለዋና መሥሪያ ቤቱ ሕንፃ ግንባታ የሚሆን ቦታ ሊሰጠው እንደሚችል ተገልጿል፡፡ በዕለቱ የአማራ ክልልን በመወከል የመግባቢያ ሰነዱን ከማስክተር ኢንተርናሽናል ግሩፕ ዋና ሥራ አስኪያጅ ሚስተር ሊ ጁንዢ ጋር የተፈራረሙት የአማራ ክልል ርዕሰ መስተዳድር ጽሕፈት ቤት ኃላፊ አቶ ያየህ አዲስ ናቸው፡፡ በአገሪቱ የመጀመርያ የሆነውን የኢኮኖሚክ ዞን ግንባታ ለማስጀመር ክልሉ ለኩባንያው ድጋፍ ያደርጋል ብለው፣ ‹‹እንዲህ ያለው ፕሮጀክት ክልሉ ያለውን ዕምቅ የቱሪዝም ሀብት በከፍተኛ ሁኔታ ለመቀጠም ያስችላል፤›› በማለት አስረድተዋል፡፡የማክስተር የአፍሪካ ዳይሬክተር ሚስ ኩይ ዢያ ኦይንግ በበኩላቸው እንደገለጹት፣ በዞኑ ውስጥ የዓለም አቀፍ ፋይናንስ፣ ሳይንስና ባህል፣ አገልግሎት፣ ቢዝነስ፣ ኢንቨስትመንትን የተመለከቱ ጠቅላላ ግንባታዎች ይካተታሉ፡፡ ዘመናዊ ከተማ የመፍጠር ያህል ይቆጠራል የተባለው ይኼ ፕሮጀክት፣ ዘርፈ ብዙ ጠቀሜታዎች  እንደሚኖሩት ተጠቅሷል፡፡በዞኑ የፋይናንስ፣ የመንገድ፣ የኃይድሮ ኤሌክትሪክ ኃይል ጣቢያ፣ የኮሙዩኒኬሽን ተቋማት፣ የባህል፣ የፊልምና የቴሌቪዥን ማዕከልና ከፍተኛ የትምህርት ተቋማት ይገነባሉ ተብሏል፡፡በኢንቨስትመንቶች ላይ የሚሰማሩ ዓለም አቀፍ ኩባንያዎችም እንደሚመጡ ተነግሯል፡፡ኩባንያው ለቱሪዝም ዘርፍ ምቹ የሆኑ ሆቴሎችንና ሌሎች ኢንቨስትመንቶችን በመገንባት፣ በአማራ ክልል ያሉ የቱሪስት መደረሻዎችን ለማስጎብኘትና ለማዳረስ እንደሚሠራም ተገልጿል፡፡የዚህ ፕሮጀክት ትግበራ የክልሎችንና የኢትዮጵያን ገጽታ በመለወጥ ትልቅ ደረጃ እንደሚያደርሰው ሚስተር ኩይ አመልክተዋል፡፡ፕሮጀክቱ ምን ያህል ገንዘብ ይፈጃል ተብለው የተጠየቁት የኩባንያው ዋና ዳይሬክተር የኢንቨስትመንት ወጪው ከፍተኛ እንደሚሆን ጠቁመው፣ ‹‹ነገር ግን ይኼንን ያህል ያወጣል ብሎ ለመግለጽ ያስቸግራል፤›› ብለዋል፡፡ ሆኖም ፕሮጀክቱ የቱንም ያህል ቢፈጅ ኩባንያው አስተማማኝ አቅም ያለው መሆኑን ጠቁመዋል፡፡ፕሮጀክቱን በተመለከተ የአማራ ኢንቨስትመንት ኤጀንሲ ኃላፊ አቶ መላኩ አለበል ለሪፖርተር እንደገለጹት፣ አገራዊ ጠቀሜታውን በማገናዘብ ክልሉ ከኩባንያው ጋር ለመሥራት ዝግጁ ነው፡፡ በስምምነት ሥነ ሥርዓቱ ላይ በተለይ በፋይናንስ ዘርፍ ያለውን አገልግሎት ለማቀላጠፍ ኩባንያው የመረጠው የአቢሲኒያ ባንክን ሲሆን፣ በዕለቱ ባንኩ በከፍተኛ ኃላፊዎች ተወክሎ ተገኝቷል፡፡ማክስተር በቻይና ካሉ ግዙፍና ትልልቅ ኩባንያዎች አንዱ መሆኑን፣ በአውሮፓና በእስያ በተለያዩ አገሮች ቅርንጫፎች እንዳሉትም ተመልክቷል፡፡ በባህር ዳር በሥነ ሥርዓቱ ላይ የቅርንጫፎቹ የሥራ ኃላፊዎች ተገኝተው ነበር፡፡